b'\n_START_ARTICLE_\nDurarara\n_START_SECTION_\nBuod\n_START_PARAGRAPH_\nSi Mikado Ry\xc5\xabgamine ay isang binatang gusto nang maranasan ang masigla at kawili-wiling buhay sa malaking siyudad. Mula sa paanyaya ng kanyang kaibigan noong kanyang kabataan na si Kida Masaomi, siya ay lumipat sa isang paaralan sa Ikebukuro, Tokyo._NEWLINE_Binabalaan siya ni Masaomi tungkol sa mga taong hindi niya gugustuhing makasalamuha sa siyudad: isang marahas na lalaking nakasuot ng damit ng isang bartender, isang mangangalakal ng mga kaalaman at balita tungkol sa siyudad, at isang misteryosong gang na tinawag na "Dollars." Hindi lamang ang mga ito ang kailangang pagtuunang iwasan ni Mikado sapagkat kanya pang nasaksihan sa kanyang unang araw sa siyudad ang isang urban legend: ang "Black Rider," isang pugot na nakasakay sa itim na motorsiklo._NEWLINE_Ang kuwento ay sinusundan lahat ng tauhan nang pantay-pantay, pinapakita kung paano sila magtatagpong lahat, na bumubuo ng isang mas malawak pang pagkakabuod mula sa isang palasak na sakunang alam ng bawat tauhan.\n_START_SECTION_\nMga Pangunahin Tauhan\n_START_PARAGRAPH_\nMikado Ryugamine_NEWLINE_Isang lalaking nasa unang taon sa mataas na paaralan ang lumipat sa Ikebukuro mula sa paanyaya ng kanyang matalik na kaibigang si Masaomi Kida. Siya ay lumipat upang maghanap ng mga kakaibang mga tao at pakikipagsapalaran. Ang kanyang pinakakinakatakutan ay ang magkaroon ng isang karaniwang pamumuhay. Hindi man sinuwerte si Mikado sa pilit na pagbago ng kanyang imahe, nadala naman niya ang kanyang sarili kaakibat ang kaunting tapang upang maging isang Kinatawan ng Klase kasama si Anri. May mga oras na kinakausap ni Mikado ang kanyang sarili na nagustuhan naman ni Masaomi. Siya na lamang ang natitirang may-likha ng alimurang Dollars. Siya ay tila may gusto kay Anri Sonohara, ngunit hindi nagkaroon ng pagkakataong sabihin sa babae. Kapag malapit na niyang sabihin ang kanyang tunay na nararamdaman, si Anri ay umaalis. Si Mikado ay madalas na nakakukuha ng payo mula kay Izaya, lalung-lalo na patungkol sa Dollars at sa kanyang pangangailangang makahanap ng pamumuhay na labas sa karaniwan._NEWLINE_Ang kanyang online chat screenname ay "Taro Tanaka"._NEWLINE_Celty Sturluson_NEWLINE_Ang babaeng bayani ng serye. Kinilala rin bilang "The Black Biker" o "The Headless Rider", siya ay isang Dullahan mula sa Ireland na pumunta sa Hapon upang hanapin ang kanyang ninakaw na ulo. Sa katunayan, ang kanyang motorsiklo ay isang kabayong nakabalatkayo lamang. Siya ay walang puso at nakararamdman sa pamamagitan ng hindi mahanap na mga sensor na hindi matatagpuan sa ulo. Ang kanyang pisikal na kalakasan ay lampas pa sa kakayahan ng isang karaniwang tao, ngunit hindi pa rin lumampas ni umabot sa lakas ni Shizuo Heiwajima. May kakayahan din siyang manipulahin ang isang malaanino ngunit matibay na kalamnan upang bumuo ng mga bagay tulad ng kanyang mga guwantes hanggang sa mga karrong pandigma ayon sa kanyang kalooban o naisin._NEWLINE_Si Celty ay namumuhay kasama si Shinra Kishitani na may gusto sa kanya. Siya ay nagtratrabaho bilang isang pahatid kawad. Siya ay nagsusuot ng panakip sa ulo\'t mukha o helmet kapag siya ay lumalabas at nakikipag-usap sa pamamagitan ng isang PDA. Siya ay nalilibang sa online chatting, telebisyon at mga DVD. Isa siya sa mga kakaunting nakaaalam na si Anri ang may kontrol ng Saika at kung sino ang pinuno ng Dollars. Sa kalaunan ng salaysay ng serye, ang ugnayan sa pagitan niya at ni Shinra ay tumindi; sinabi niya na rin kay Shinra na mahal na niya siya. Siya ay may gawing suntukin si Shinra sa tiyan kapag nagpapahayag ito ng pagmamahal sa kanya. Siya ay karaniwang nagagalit sa tuwing sinasabi ni Shinra na hindi na niya kailangan ang kanyang nawawalang ulo. Hindi man isang normal na nilalang, siya ay takot sa mga extraterrestrials at nagkaroon ng matinding takot sa mga pulis trapiko. Datapwa\'t, ang kanyang pinakakinakatakutan ay baka mangyari rin sa kanya ang pagkawasak ng kanyang nawawalang ulo. Siya ay kasapi ng Dollars._NEWLINE_Ang kanyang online chat screenname ay "Setton".\n_START_SECTION_\nNobela\n_START_PARAGRAPH_\nAng mga nobelang Durarara!! ay isinulat ni Ryohgo Narita at iginuhit naman ni Suzuhito Yasuda. Ang unang nobela ay inilabas noong Abril 2004 sa ilalim ng ASCII Media Works sa ilalim ng kanilang imprentang Dengeki Bunko, at simula noong 10 Pebrero 2011, siyam na nobela ang inilabas. Isinalin din ito sa wikang Intsik at inilimbag sa Taiwan at Hong Kong ng Kadokawa Media sa ilalim ng imprentang Fantastic Novels. Nilisensiya ng Daewong C.I. ang saling Koreyano ng serye sa South Korea at inilabas ang mga nobela sa ilalim ng kanilang imprentang Newtype Novels.\n_START_SECTION_\nManga\n_START_PARAGRAPH_\nAng saling manga na isinulat ni Narita at iginuhit ni Akiyo Satorigi ay unang lumabas sa isyu para sa buwan ng Mayo ng Monthly GFantasy ng Square Enix noong Abril 2009 at naging pirmihang serye na nagsimula noong Hulyo 2009. Simula noong 12 Disyembre 2010, tatlong tank\xc5\x8dbon ang inilabas.\n_START_SECTION_\nAnime\n_START_PARAGRAPH_\nAng saling anime ng mga nobela ay inihayag sa ikaanim na tomo ng nobela. Ang anime ay nilikha ng Brain\'s Base at nagsimulang ipalabas noong 7 Enero 2010 sa MBS, TBS, at CBC. Isa-simulcast ng Crunchyroll ang anime sa 480p at 720p sa loob ng 24 oras na paglabas nito sa Hapon. Ang iba naman ay makapapanood naman ng parehong yugto o episode nang libre pagkatapos ng isang linggo. Ang anime ay umabot sa unang tatlong nobela ng serye. Ang anime ay inilisensiya ng Beez Entertainment para sa paglabas sa Europa. Sa Anime Expo 2010, ang Aniplex of America ay kinumpirmang mayroon silang lisensiya sa Durarara!! at pinaplano na nila ang paglikha ng English dub na inilabas noong Enero 2011. Ang English dub ay nilikha ng Bang Zoom! Entertainment._NEWLINE_Ang Aniplex of America ay naglabas ng tatlong digipak na two-disc sets ng Durarara!!. Ang unang bahagi ay inilabas noong 25 Enero 2011, ang ikalawa noong 29 Marso 2011, at ang ikatlo noong 31 Mayo 2011. Ang mga ito ay maibebenta sa RightStuf.com at The Store ng Bandai Entertainment. Noong 29 Marso 2011 din, ang mga Yugto 1-9 na nai-dub na ay naidagdag na sa U.S. Playstation Network Video Store. At hanggang sa ngayon, hindi pa rin malaman kung lalabas ang serye sa PSN Video Store para sa iba pang mga rehiyon, o para sa iba pang digital download stores (katulad ng iTunes, o Zune/XBL Video Marketplace). Inihayag na ng Aniplex na maipalalabas na ang anime sa U.S. sa bahaging Adult Swim ng Cartoon Network simula 25 Hunyo 2011.\n_START_SECTION_\nRadyo\n_START_PARAGRAPH_\nIsang palabas sa radyo ang inere noong 26 Pebrero 2010 at ito ay natapos na noong 25 Marso 2011. Ang mga punong abala ay sina Toshiyuki Toyonaga at Kana Hanazawa, ang mga boses nina Ry\xc5\xabgamine Mikado at Sonohara Anri.'